b'\n_START_ARTICLE_\nDen saudi-irakiske n\xc3\xb8ytrale sonen\n_START_PARAGRAPH_\nDen saudi-irakiske n\xc3\xb8ytrale sonen var et omr\xc3\xa5de p\xc3\xa5 7\xc2\xa0044 km\xc2\xb2 mellom Saudi-Arabia og Irak der grensa mellom landene ikke hadde blitt fastsatt. Mahammarahtraktaten fra 5. mai 1922 utsatte konflikten mellom Storbritannia (som hadde mandatet for Irak) og konged\xc3\xb8mmet Najd (som seinere ble til Saudi-Arabia). Traktaten unngikk \xc3\xa5 sette bestemte landegrenser. Etter videre forhandlinger definerte Uqairprotokollen fra 2. desember samme \xc3\xa5r de fleste grensene mellom landene, og oppretta den n\xc3\xb8ytrale sonen._NEWLINE_Ingen milit\xc3\xa6re eller permanente bygninger skulle bygges i eller n\xc3\xa6r sonen, og nomader fra begge land skulle ha uinnskrenka tilgang til beitene og br\xc3\xb8nnene der._NEWLINE_Administrativ deling av omr\xc3\xa5det ble oppn\xc3\xa5dd i 1975, og en grensetraktat ble underskrevet i 1981. Av ukjente grunner ble ikke traktaten meldt til FN, og ingen utenfor Saudi-Arabia og Irak ble fortalt om endringa eller vist kart over omr\xc3\xa5det med den nye grensa. Da Gulfkrigen n\xc3\xa6rma seg tidlig i 1991 kansellerte Irak alle internasjonale avtaler med Saudi-Arabia siden 1968. Saudi-Arabia svarte med \xc3\xa5 melde alle tidligere grenseforhandlinger med Irak til FN i juni 1991. Slik endte den juridiske eksistensen til den n\xc3\xb8ytrale sonen._NEWLINE_Den saudi-irakiske n\xc3\xb8ytrale sonen hadde tidligere ISO 3166-1-kodene NT (alfa-2) og NTZ (alfa-3). Disse kodene ble sletta i 1993. FIPS 10-4-koden for sonen var IY; denne ble sletta i 1992.'